ZBOG blagdana Svih svetih, koji pada u četvrtak, Hrvatski sabor skupnu je sjednicu nastavio već danas.

U jednom trenutku za govornicu je stao Željko Glasnović, član Kluba zastupnika Neovisni za Hrvatsku.

Glasnović se u svom izlaganju osvrnuo na promjene u školskom sustavu i zapitao se kako će one utjecati na učenike, odnosno kakvog će čovjeka i osobu taj novi sustav školstva proizvesti.

Spomenuo i Justina Biebera

"Puno se govori o digitalizaciji, robotizaciji, STEM tehnologiji...", započeo je Glasnović svoje izlaganje navodeći kako su brojne zemlje još prije 20 godina digitalizirale javnu upravu, sudstvo i školstvo.

Tekst se nastavlja ispod oglasa

"Tko je bio spomenuo etiku? Moral? Ako se nekome ne sviđa vjeronauk u školama - bujrum, otiđi. Hrvati su većinom katolički narod s tradicijom kršćanstva. Ima drugih naroda čija je tradicija kršćanstvo koji ne vjeruju u političku korektnost", rekao je ekstremni desničar Glasnović.

Dodao je kako sumnja da u Hrvatskoj postoji kadar koji može provesti reforme.

"Ne može svatko biti Justin Bieber i nastupati na RTL-u", zaključio je Glasnović.

Nakon Glasnovićeva govora, javili su se SDP-ovci Gordan Maras i Arsen Bauk smatrajući da je Glasnović povrijedio Poslovnik, no predsjednik sabora Gordan Jandroković njihove je zahtjeve odbio.